Nanna di u Cuscionu

A Nanna di u Cuscionu (o Nanna di u Cuscione) hè una nanna tradiziunali di a rigioni di u Cuscionu, un locu situatu annantu à l'attuali cumuna di Zicavu. A nanna di u Cuscionu hè mintuvata in i Canti populari di Niccolò Tommaseo (1842).

 Nanna di u Cuscionu 
In li monti di Cuscionu
V'era natu una zitedda
È la so cara mammona
Li facia la nannaredda
È quand' edda l'annannava
Stu talentu li prigava.

Addurmenta ti parpena
Aligrezza di mammona
Ch'aghju da allestì la cena
È da cusgia li pilona
Pa u to tintu babbareddu
È par li to fratiddoni.

Quand'è vò sareti grandi
Vi faremu lu vistitu
La camisgia, lu guneddu
È l'imbustu ben' varnitu
Di stu pannu sfinazzatu
Chì si tessi scarticciatu.

Vi daremu lu maritu
Addivatu à li stazzali
Un biddissimu partitu
È sarà lu capurali
Di li nostri muntagnoli
Picuraghji è capraghjoli.

Quandu andareti spusata
Purtareti li frineri
N'andareti in cavalcata
Cun tutti li mugliacheri
Passareti insannicciata
À caramusa imbuffata.

Quandu arriveti à lu stazzu
Duva avareti po da stà ni
Surtarà la suciarona
È vi tuccharà la mani
È vi sara prisintatu
Un tineddu di caghjatu.

 Da veda dinò 
 a nanna di Palleca

 Liami 
 N. Tommaseo, 1842, Canti popolari - Canti toscani, corsi, illirici, greci, Venezia (in talianu)
 A. L. A. Fée, Voceri, Canti pupulari di a Corsica, 1850, Derivaux (in francesu)
 Tre novelle morali tratte dalla storia patria ; Canzoni contadinesche in dialetto corso, 1835, Bastia: Fabiani, p. 49 (in talianu)

Categoria:Nanna di Corsica